b'\n_START_ARTICLE_\nAvtorske pravice\n_START_SECTION_\nNarava avtorskih pravic\n_START_PARAGRAPH_\nAvtorske pravice so izklju\xc4\x8dne (monopolne) narave in omejujejo uporabo avtorskega dela brez soglasja avtorja. Lo\xc4\x8dimo predvsem materialne in moralne avtorske pravice, poznamo pa tudi druge oziroma sorodne pravice.\n_START_SECTION_\nNastanek avtorske pravice\n_START_PARAGRAPH_\nAvtorske pravice pripadajo avtorju na podlagi same stvaritve dela. Posebna registracija ali opredelitev dela kot za\xc5\xa1\xc4\x8ditenega ni potrebna, je pa lahko koristna zaradi dokazovanja pravic v morebitnem sporu. Druga\xc4\x8de je v ZDA, kjer je za avtorskopravno varstvo registracija dela potrebna._NEWLINE_Iz ameri\xc5\xa1kega sistema tudi izhaja simbol za avtorske pravice \xc2\xa9, v nekaterih primerih zapisan tudi kot (c). V slovenskem in evropskih pravnih sistemih tovrstna oznaka ni potrebna, je pa pogosto uporabljana.\n_START_SECTION_\nTrajanje avtorske pravice\n_START_PARAGRAPH_\nTrajanje avtorskih pravic je \xc4\x8dasovno omejeno. V primeru fizi\xc4\x8dnih oseb trajajo \xc5\xa1e 70 let po smrti avtorja dela, oziroma 70 let od nastanka v primeru neznanega avtorja (psevdonim) ali pravnih oseb._NEWLINE_Po nekaterih mnenjih se doba zakonskega varovanja avtorskih pravic vsakih nekaj desetletij podalj\xc5\xa1a (npr. s 50 na 70 let) predvsem zaradi vpliva ameri\xc5\xa1ke filmske industrije z Disneyjem na \xc4\x8delu, ki \xc5\xbeeli za\xc5\xa1\xc4\x8dititi \xc5\xa1e vedno aktualno filmsko produkcijo.\n_START_SECTION_\nZakonska ureditev\n_START_PARAGRAPH_\nAvtorske pravice so v Evropski uniji urejene z zakoni in mednarodnimi pogodbami. Zakon, ki ureja avtorske pravice na obmo\xc4\x8dju Republike Slovenije, je Zakon o avtorskih in sorodnih pravicah._NEWLINE_Avtorske pravice se lahko prena\xc5\xa1ajo le v pisni obliki, s pogodbo._NEWLINE_Kljub zakonski za\xc5\xa1\xc4\x8diti avtorskih pravic, lahko avtor da tudi enostransko prostovoljno soglasje za prosto uporabo svojega avtorskega dela. Tovrstno dovoljenje mora biti praviloma dano v pisni obliki, saj je le tako lahko nadaljnji uporabnik avtorskega dela prepri\xc4\x8dan o svoji pravni varnosti._NEWLINE_\xc4\x8clanki v Wikipediji so za\xc5\xa1\xc4\x8diteni z avtorskimi pravicami, raz\xc5\xa1irjanje pa je dovoljeno pod pogoji Dovoljenja GNU za rabo proste dokumentacije.\n_START_SECTION_\nProsta uporaba\n_START_PARAGRAPH_\nAvtorske pravice so lahko vsebinsko omejene z zakonitimi licencami (npr. za pouk ali invalidne osebe) ali s pravico proste oziroma po\xc5\xa1tene uporabe, predvsem zaradi pravice do obve\xc5\xa1\xc4\x8denosti.'